রোগী মৃত্যু ঘিরে ধুন্ধুমার একবালপুর। চিকিত্সায় গাফিলতির অভিযোগ তুলে CMRI হাসপাতালে ব্যাপক তাণ্ডব চালাল রোগীর আত্মীয়-পরিজনরা। ভেঙে দেওয়া হয় রিসেপশনের টেবল, চেয়ার, কম্পিউটার। এরপর ডায়মণ্ডহারবার রোড অবরোধ করেন রোগীর আত্মীয়রা। পরিস্থিতি সামাল দিতে ঘটনাস্থলে মোতায়েন বিশাল পুলিসবাহিনী।
 ওয়েব ডেস্ক : রোগী মৃত্যু ঘিরে ধুন্ধুমার একবালপুর। চিকিত্সায় গাফিলতির অভিযোগ তুলে CMRI হাসপাতালে ব্যাপক তাণ্ডব চালাল রোগীর আত্মীয়-পরিজনরা। ভেঙে দেওয়া হয় রিসেপশনের টেবল, চেয়ার, কম্পিউটার। এরপর ডায়মণ্ডহারবার রোড অবরোধ করেন রোগীর আত্মীয়রা। পরিস্থিতি সামাল দিতে ঘটনাস্থলে মোতায়েন বিশাল পুলিসবাহিনী। পেটে ব্যাথা নিয়ে মঙ্গলবার বিকেলে ওই হাসপাতালে ভর্তি হয়েছিলেন ভূকৈলাশ রোডের বছর ১৫-র মুসকান। পরিবারের অভিযোগ, ভর্তির পর থেকেই তাঁদের টাকার জন্য চাপ দিতে থাকে হাসপাতাল কর্তৃপক্ষ। সকালে তাঁর অবস্থার অবনতি হয়। কিছুক্ষণ পরেই মুসকানের মৃত্যু হলে ক্ষোভে ফেটে পড়েন পরিবারের লোকজন। তাঁদের দাবি, চিকিত্‍সায় গাফিলতির কারণেই মৃত্যু। শুধু ভাঙচুর নয়। মৃত রোগীর আত্মীয়দের বিরুদ্ধে হাসপাতাল কর্মীদেরও ব্যাপক মারধরের অভিযোগ উঠেছে। ঘটনায় CMRI কর্মীদের মধ্যে আতঙ্ক ছড়ায়। ভয়ে অনেকেই হাসপাতাল ছেড়ে পালিয়ে যান। ভয়ে, আতঙ্কে কেঁদে ফেলেন CMRI হাসপাতালের জনসংযোগ আধিকারিক পিয়াসী রায়চৌধুরী। যদিও রোগীপক্ষের অভিযোগের কোনও সদুত্তর দিতে পারেনি CMRI কর্তৃপক্ষ।